Virallinen lehti nro C 289 , 11/10/1999 s. 0058



KIRJALLINEN KYSYMYS E-3540/98 esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle (25. marraskuuta 1998) Aihe: Työtapaturmat Espanjassa Työtapaturmien määrä on Espanjassa tyrmistyttävän suuri: vuonna 1995 niitä tapahtui 626 881, vuonna 1996 655 575 ja vuonna 1997 676 644. Tapaturmien määrä näyttäisi kasvavan vääjäämättömästi: ammattiyhdistysten laskelmien mukaan se on kasvanut 23 prosenttia vuoden 1998 kolmannen vuosineljänneksen aikana. Asturian ja Kastilia ja Leónin autonomisten maakuntien hiilikaivosteollisuudessa on tänä vuonna tapahtunut yhteensä 16 kuolemantapausta (10 Asturiassa ja 6 Kastilia ja Leónissa). Kastilia ja Leónin maakunnassa tapahtui kaikilla toimialoilla yhteensä elokuuhun mennessä 54 kuolemaan johtanutta työtapaturmaa, eli vuoden 1997 kuolemantapausten määrä, 99 henkeä, tulee tänä vuonna ylittymään. Kuolemaan johtavien työtapaturmien suuri määrä johtuu työhönoton leväperäisyydestä, alihankkijoiden käyttämisestä lukuisissa yrityksissä, työturvallisuus- ja työterveystoimien täydellisestä puuttumisesta ja työsuojelutarkastusten laiminlyönnistä. Espanjan työturvallisuus- ja työterveyslainsäädäntöä ja neuvoston direktiivejä 89/391/ETY(1) ja 89/654(2) siis rikotaan räikeästi. 1. Onko komissio tietoinen tästä tilanteesta? 2. Onko Espanjan hallitukselle aihetta määrätä asianomaisia seuraamuksia tämän tilanteen johdosta? 3. Mitä komissio on tähän mennessä tehnyt tilanteen korjaamiseksi, erityisesti kaivosteollisuudessa? Komission jäsenen Pádraig Flynninkomission puolesta antama vastaus (11. tammikuuta 1999) 1. Komissio kiinnittää arvoisan parlamentin jäsenen huomion siihen, että Eurostat ei ole vielä julkaissut kyseisiä vuosia koskevia tietoja. ESAW-projektissa (työtapaturmia koskevat eurooppalaiset tilastot) ei tällä hetkellä ole mukana kaivannaisteollisuutta koskevia tietoja eikä siten myöskään hiilikaivoksiin liittyviä tietoja. Kaivosteollisuuden ja muun kaivannaistoiminnan turvallisuuden ja terveellisyyden pysyvä neuvottelukunta on kuitenkin toimivaltuuksiensa rajoissa aloittanut työt tämän alan tilastojen yhdenmukaistamiseksi. 2. Komissio pahoittelee, että työtapaturmien määrä on kasvanut Espanjassa, niin kuin arvoisan parlamentin jäsenen kysymyksestäkin ilmeni. Tilanteen analysointi ja mahdollisten päätelmien tekeminen kuuluvat kuitenkin jäsenvaltion viranomaisille ja erityisesti niille viranomaisille, jotka vastaavat niiden jäsenvaltion säädösten soveltamisesta, joilla tätä alaa koskevat direktiivit saatetaan osaksi kansallista lainsäädäntöä. Komissio huolehtii osaltaan siitä, että jäsenvaltiot saattavat yhteisön direktiivit osaksi kansallista lainsäädäntöään. Jos näin ei tapahdu, komissio käynnistää jäsenyysvelvoitteiden laiminlyöntiä koskevan menettelyn kyseistä jäsenvaltiota vastaan. Espanja on saattanut kaikki työterveys- ja työturvallisuusdirektiivit osaksi kansallista lainsäädäntöään. 3. Kaivosteollisuuden ja muun kaivannaistoiminnan turvallisuuden ja terveellisyyden pysyvän neuvottelukunnan toimivaltuuksien rajoissa Espanjan viranomaiset seuraavat erityisraporttien avulla yksityiskohtaisesti vakavia ja kuolemaan johtavia tapaturmia. Kaivosteollisuuden ja muun kaivannaistoiminnan turvallisuuden ja terveellisyyden pysyvä neuvottelukunta analysoi näitä raportteja, minkä jälkeen jäsenvaltiolle voidaan antaa suosituksia turvallisuusolojen parantamiseksi kaivannaisteollisuudessa ja tämäntyyppisten tapaturmien uusiutumisen välttämiseksi. (1) EYVL L 183, 29.6.1989, s. 1. (2) EYVL L 393, 30.12.1989, s. 1.